পুলিশের জন্য ভারত থেকে এলো ৬০ লাখ টাকার ৬ ঘোড়া
বাংলাদেশ পুলিশের জন্য ভারত থেকে বেনাপোল স্থলবন্দর দিয়ে প্রায় ৬০ লাখ টাকা মূল্যের ৬টি ঘোড়া আমদানি করা হয়েছে।







মঙ্গলবার রাত ১০টার দিকে পেট্রাপোল বন্দর থেকে ভারতীয় একটি হর্স অ্যাম্বুলেন্সের ট্রাকে করে ঘোড়াগুলো বেনাপোল স্থলবন্দরে প্রবেশ করে। ঘোড়াগুলোর আমদানি মূল্য প্রায় ৬০ লাখ টাকা (৭০ হাজার মার্কিন ডলার)।




বুধবার ঘোড়াগুলোকে ঢাকার রাজারবাগ পুলিশলাইনের উদ্দেশ্যে পাঠানো হবে।
জানা গেছে, বাংলাদেশ পুলিশের নামে এ ঘোড়াগুলো কেনা হয়েছে।  ঘোড়াগুলোর সাপ্লাইকারী প্রতিষ্ঠান হিসেবে দায়িত্ব পালন করে ঢাকার মহাসিন ব্রাদার্স নামের একটি প্রতিষ্ঠান।
কলকাতার বারাসাত এলাকার বিধাতা সাপ্লাইয়ার্স নামে একটি রফতানিকারক প্রতিষ্ঠান থেকে ঘোড়াগুলো ক্রয় করা হয়েছে।
ঠিকাদার প্রতিষ্ঠান মহাসিন ব্রাদার্সের ব্যবস্থাপক এনামুল হক জানান, ঘোড়াগুলো বাংলাদেশ পুলিশের জন্য কেনা হয়েছে।
শার্শা উপজেলা উপসহকারী প্রাণিসম্পদ কর্মকর্তা মোস্তফা কামাল জানান, বেনাপোল বন্দরে ঘোড়াগুলো প্রবেশের পর স্বাস্থ্য পরীক্ষা করা হয়েছে। প্রাথমিকভাবে সেগুলো সুস্থ মনে হওয়ায় ছাড়পত্র প্রদান করা হয়েছে।
বেনাপোল পোর্টথানা পুলিশের ওসি মামুন খান জানান, আমদানিকৃত ঘোড়া দ্রুত খালাসের জন্য প্রশাসনের পক্ষ থেকে সব ধরনের সহযোগিতা সংশিষ্ট কর্তৃপক্ষকে করা হচ্ছে।

বাংলাদেশ পুলিশের জন্য ভারত থেকে বেনাপোল স্থলবন্দর দিয়ে প্রায় ৬০ লাখ টাকা মূল্যের ৬টি ঘোড়া আমদানি করা হয়েছে।